DA Den Europæiske Unions Tidende C 42/28

Sag anlagt den 14. december 2006 — Comap mod Kommissionen

(Sag T-377/06)

(2007/C 42/49)

Processprog: fransk

Parter

Sagsøger: Comap SA (Lyon, Frankrig) (ved avocats A. Wachsmann og C. Pommiès)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning [K(2006) 4180 endelig udg. af 20. september 2006 i sag COMP/F-1/38.121 — Tilslutningsrør] og de grunde, beslutningens dispositive del er støttet på, annulleres, for så vidt som beslutningen pålægger Comap ansvar for andre perioder end den, der løber fra december 1997 til marts 2001, for hvilken Comap ikke bestrider de faktiske omstændigheder, Kommissionen har anført.

— Artikel 1 og 2 og begrundelsen herfor ændres, idet den bøde på 18,56 mio. EUR, som er blevet pålagt Comap, nedsættes.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om delvis annullation af Kommissionens beslutning K(2006) 4180 endelig udg. af 20. september 2006 om en procedure efter EF-traktatens artikel 81 (sag COMP/F-1/38.121 — Tilslutningsrør) angående en række aftaler og samordnet praksis på markedet for tilslutningsrør af kobber og kobberlegeringer vedrørende fastsættelse af priser, vedtagelse af prislister og prisnedslag og rabatter, vedtagelse af gennemførelsesmekanismer til indførelse af prisforhøjelser, opdeling af nationale markeder og kunder samt udveksling af andre handelsmæssige oplysninger, for så vidt som der ved denne beslutning er pålagt Comap ansvar for andre perioder end den, der løber fra december 1997 til marts 2001, for hvilken Comap ikke bestrider de faktiske omstændigheder, Kommissionen har anført. Subsidiært, har sagsøgeren nedlagt påstand om nedsættelse af den bøde, som ved den anfægtede beslutning er blevet pålagt sagsøgeren.

Til støtte for søgsmålet gør sagsøgeren følgende anbringender gældende.

Sagsøgeren gør indledningsvis gældende, at Kommissionen tilsidesatte artikel 81 EF og foretog urigtig retsanvendelse, urigtig gengivelse af de faktiske omstændigheder og åbenbare fejlskøn, da den lagde til grund, at det påståede kartel fortsatte efter Kommissionens kontrolundersøgelser i marts 2001 indtil april 2004.

Sagsøgeren gør for det andet gældende, at Kommissionen tilsidesatte artikel 81, stk. 1, EF og artikel 25 i forordning nr. 1/2003 (1), da den ikke anerkendte, at den hævdede overtrædelse, da der ikke var ført bevis for konkurrenceretlige overtrædelser, blev afbrudt for en periode på 27 måneder fra september 1992 til december 1994, således at de faktiske omstændigheder, der lå forud for december 1994, ifølge sagsøgeren var forældede, da Kommissionen indledte undersøgelsen i januar 2001.

Sagsøgeren gør subsidiært gældende, at der er sket tilsidesættelse af artikel 81, stk. 1, EF, artikel 23, stk. 2, i forordning nr. 1/2003 og retningslinjerne for beregningen af bøder (2), samt bødefritagelsesmeddelelsen (3), idet Kommissionen ikke har iagttaget bestemmelserne for beregning af bøder. Sagsøgeren gør gældende, at Kommissionen har tilsidesat proportionalitetsprincippet og ligebehandlingsprincippet, for så vidt som det for Comap fastsatte grundbeløb for bødens beregning ifølge sidstnævnte var for højt sammenholdt med de grundbeløb, der i beslutningen blev fastsat for andre virksomheder, på trods af, at deres konkurrencemæssige situation svarede til den, som sagsøgeren indtog på markedet.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).

(2) Kommissionens meddelelse af 14.1.1998: Retningslinjer for beregningen af bøder i henhold til artikel 15, stk. 2, i forordning nr. 17 og artikel 65, stk. 5, i EKSF-traktaten (EFT 1998 C 9, s. 3).

(3) Kommissionens meddelelse om bødefritagelse eller bødenedsættelse i kartelsager (EFT 2002 C 45, s. 3).